Baba een van vier wat in botsing sterfDie betrokke bakkie. (Foto: Verskaf) Vier mense, onder wie ŉ sewe maande oue baba, is Dinsdagmiddag in ŉ ongeluk buite Phalaborwa in Limpopo dood toe twee voertuie teen mekaar gebots het. Russel Meiring, woordvoerder van ER24, sê ŉ bakkie en ŉ motor het mekaar die middag op die R40 getref. Paramedici het om 16:00 by die toneel aangekom en die twee voertuie aan die kant van die pad aangetref. “Paramedici het afgekom op ŉ man en ŉ vrou wat in ŉ motor vasgekeer was. Ná verdere ondersoek het dit egter aan die lig gekom dat albei pasiënte reeds aan hulle beserings beswyk het. Hulle is op die toneel dood verklaar,” sê hy. ŉ Vrou, vermoedelik in haar 30’s, en ŉ sewe maande oue babadogtertjie het buite die motor gelê en was in ŉ kritieke toestand. Nog ŉ beseerde, wat glo die bestuurder van die bakkie was, het rondgeloop en het slegs matige beserings opgedoen. Gevorderde lewensondersteunende ingrypings is op die twee met ernstige beserings toegepas voordat hulle na ŉ nabygeleë hospitaal geneem is. “Die vrou en kind het egter ná ŉ ruk in die hospitaal aan hul beserings beswyk.” Die besonderhede rondom die ongeluk is nog nie bekend nie, maar plaaslike owerhede was op die toneel en ondersoek die saak verder.